คาดแผ่นดินไหวญี่ปุ่นไม่กระทบอันดับบ.ประกัน
เอเอ็มเบสคาดแผ่นดินไหวที่ญี่ปุ่นไม่กระทบต่ออันดับบริษัทประกันภัย
17 มี.ค. 2554

เอเอ็มเบสคาดแผ่นดินไหวที่ญี่ปุ่นไม่กระทบต่ออันดับบริษัทประกันภัย
เอเอ็มเบส (A.M.Best) คาดว่าจะไม่มีผลกระทบอย่างฉับพลันต่อการจัดอันดับของบริษัทประกันภัย และบริษัทรับประกันภัยต่อทั้งหลาย อันสืบเนื่องมาจากธรณีพิบัติภัยในประเทศญี่ปุ่น  
ในขณะที่คาดกันว่า เหตุการณ์แผ่นดินไหวครั้งนี้จะทำให้เกิดความสูญเสียทางเศรษฐกิจจำนวนมาก   แต่ทางเอเอ็มเบส ก็มีความเห็นว่า บริษัทประกันภัยต่างๆ ในประเทศญี่ปุ่นสามารถรองรับความสูญเสียสุทธิเหล่านั้นได้โดยไม่มีผลกระทบด้านลบต่อการจัดอันดับบริษัทในปัจจุบัน  เนื่องจากเหตุการณ์แผ่นดินไหวนี้เกิดขึ้นนอกพื้นที่คันโตะ (Kanto) (เมืองโตเกียว และพื้นที่โดยรอบ) ความสูญเสียรวมจะไม่สูงกว่าขอบเขตความคุ้มครองในการประกันภัยต่อของแต่ละบริษัท  และความสูญเสียสุทธิจะไม่สูงไปกว่าระดับความเสี่ยงของวิบัติภัย (LDR) ที่นำมาใช้ในการคำนวณความมั่นคงทางการเงินของประเทศญี่ปุ่น  (จำนวนความเสี่ยงจากวิบัติภัยรวมของบริษัทต่างๆ ที่จัดอันดับโดย เอเอ็มเบส คือ 1,173,000 ล้านเยน (14,400 ล้านเหรียญสหรัฐ) ณ สิ้นปีงบประมาณ 2009)  กองทุนเพื่อความมั่นคงของบริษัทต่างๆ ที่จัดอันดับโดย เอเอ็มเบส มีจำนวน 10,340,000 ล้านเยน (126,900 ล้านเหรียญสหรัฐ) ณ ปีงบประมาณ 2009
ในด้านของความเสี่ยงของเหตุการณ์แผ่นดินไหวที่มีผลต่อที่อยู่อาศัย บริษัทประกันภัย และบริษัทรับประกันภัยต่อต่างๆ คาดว่าความเสียหายสูงสุดจำนวน 590,000 ล้านเยน (7,200 ล้านเหรียญสหรัฐ) จะมาจากบริษัทรับประกันภัยต่อด้านธรณีวิบัติภัยของญี่ปุ่น (JER)  เนื่องจากธุรกิจนี้ได้กันเงินจำนวนกว่า 90% ไว้เป็นเงินสำรองความเสี่ยงด้านธรณีวิบัติภัย (ERR) ซึ่งจำนวนดังกล่าวนี้ไม่ได้นำมาคำนวณในงบดุล  (รวมอยู่ในกองทุนความมั่นคงทางการเงิน)  บริษัทเหล่านี้จะนำเงินสำรองดังกล่าวมาจ่ายสินไหมสำหรับที่อยู่อาศัย เป็นการลดผลกระทบต่องบกำไรขาดทุนของปีงบประมาณ 2010
ความเสียหายเชิงพาณิชย์จำนวนมากที่เกินจากความรับผิดชอบของบริษัทประกันภัยและบริษัทรับประกันภัยต่อของญี่ปุ่นนั้น จะรับผิดชอบโดยบริษัทรับประกันภัยต่อต่างชาติ  ซึ่งต้องใช้ระยะเวลาในการประเมินความเสียหายที่ถูกต้อง  ซึ่งในเบื้องต้นประมาณการความเสียหายระหว่าง 14,500 – 34,600 ล้านเหรียญสหรัฐ 
เนื่องจากบริษัทประกันภัย และบริษัทรับประกันภัยต่อของญี่ปุ่นมีเงินทุนจดทะเบียนมากพอที่จะรองรับความผันผวนของมูลค่าหลักทรัพย์  ทางเอเอ็มเบส จึงคาดว่าจะไม่มีการเปลี่ยนแปลงการจัดอันดับของบริษัทจากเหตุการณ์ธรณีพิบัติภัยครั้งนี้  แต่เตือนว่าการลดลงของเงินทุนที่จะมีขึ้นต่อไป หรือการถดถอยของเศรษฐกิจอาจจะมีผลกระทบต่อการจัดอันดับ
บริษัทประกันภัยในประเทศญี่ปุ่นที่ได้รับการจัดอันดับโดย เอเอ็มเบส ได้แก่  
- Tokio Marine &amp; Nichido Fire Insurance Co., Ltd.,  
- Sompo Japan Insurance Inc.,  
- Mitsui Sumitomo Insurance Company, Ltd.,  
- Aioi Nissay Dowa Insurance Company, Ltd.,  
- NIPPONKOA Insurance Company Ltd.,  
- The Fuji Fire &amp; Marine Insurance company, Ltd.,  
- The Toa Reinsurance Company, Ltd.
บริษัทประกันภัยทั้ง 6 แห่งนี้มีเบี้ยประกันรวม 91% ในตลาดประกันภัยประเทศญี่ปุ่น ในปีงบประมาณ 2009